വീട്ടുകരം തട്ടിപ്പ്: സമരം കടുപ്പിക്കുമെന്ന് ബി.ജെ.പി തിരുവനന്തപുരം: കോര്പറേഷനിലെ നികുതിവെട്ടിപ്പില് പ്രതിഷേധിച്ച് ബി.ജെ.പി നടത്തുന്ന സമരം ശക്തമായി തുടരുമെന്ന് ജില്ലാ പ്രസിഡന്റ് വി.വി.രാജേഷ് വാര്ത്താ സമ്മേളനത്തില് പറഞ്ഞു. ഇന്ന് രാവിലെ മുതല് വൈകിട്ട് വരെ ജില്ലയിലെ മുഴുവന് ബി.ജെ.പി ജനപ്രതിനിധികളും കോര്പറേഷന് മുന്നില് പിന്തുണാസമരം നടത്തും. വെള്ളിയാഴ്ച നടക്കുന്ന കോര്പറേഷന് ഉപരോധം ബി.ജെ.പി. സംസ്ഥാന പ്രസിഡന്റ് കെ. സുരേന്ദ്രന് ഉദ്ഘാടനം ചെയ്യും. തുടര്സമരങ്ങളുടെ ഭാഗമായി എല്ലാ വാര്ഡുകളിലും നികുതി അടയ്ക്കുന്നതുമായി ബന്ധപ്പെട്ട് പ്രചാരണപരിപാടികള് സംഘടിപ്പിക്കാനും തീരുമാനിച്ചു. കഴിഞ്ഞ യോഗത്തില് ബി.ജെ.പി അംഗങ്ങള് മുന്നോട്ടുവച്ച നാല് ആവശ്യങ്ങളേയും പരിഹസിക്കുന്ന നിലപാടാണ് ഇടതുപക്ഷം സ്വീകരിക്കുന്നത്. അഴിമതിക്കാരായ ഉദ്യോഗസ്ഥരെ സംരക്ഷിക്കുന്ന കോര്പറേഷനെതിരെയുള്ള ബി.ജെ.പിയുടെ സമരം ജനങ്ങള്ക്കുവേണ്ടിയാണ്. ആരോപണങ്ങള് ഉയര്ത്തുമ്ബോള് ഭരണസമിതി പരിഭ്രാന്തരാവുകയാണ്. സമരം നടത്തുന്ന ബി.ജെ.പി കൗണ്സിലര്മാരോട് വിരോധം പുലര്ത്തിയാണ് ഭരണസമിതിയുടെ പെരുമാറ്റം. ഇവരുടെ വാര്ഡുകളില് ശുചീകരണപ്രവര്ത്തനങ്ങള് മനപൂര്വം മുടക്കുകയാണ്. അഴിമതിക്കാരായ ഉദ്യോഗസ്ഥരെ സംരക്ഷിക്കുന്ന നിലപാട് പൊലീസ് സ്വീകരിച്ചാല് സിറ്റി പൊലീസ് കമ്മിഷണറുടെ ഓഫീസിന് മുന്നിലടക്കം പ്രതിഷേധം സംഘടിപ്പിക്കുമെന്നും രാജേഷ് പറഞ്ഞു.